TRUE ตั้งบริษัทย่อย ลุยธุรกิจผลิตละคร-รายการทีวี
TRUE ตั้งบริษัทย่อย “ทรู ซีเจ ครีเอชั่นส์” ทุนจดทะเบียน 1 ล้านบาท ลุยธุรกิจผลิตละคร-รายการทีวี
13 ต.ค. 2559

บริษัท ทรู คอร์ปปอเรชั่น จำกัด (มหาชน) หรือ TRUE ระบุว่า บริษัท ทรู วิชั่นส์ กรุ๊ป จำกัด (TVG) และบริษัท ซีนิเพล็กซ์ จำกัด (CNP) ซึ่งเป็นบริษัทย่อยที่กลุ่มบริษัทถือหุ้นร้อยละ 99.99 ของทุนที่ออกและชำระแล้ว ได้ลงทุนในบริษัทที่จัดตั้งใหม่ชื่อ บริษัท ทรู ซีเจ ครีเอชั่นส์ จำกัด (True CJ) ซึ่งเป็นบริษัทที่จดทะเบียนจัดตั้งในประเทศไทย ในสัดส่วนร้อยละ 47 และ 4 ของทุนที่ออกและชำระแล้วทั้งหมดของบริษัทดังกล่าวตามลำดับ ซึ่งส่งผลให้ True CJ จะมีสถานะเป็นบริษัทย่อยแห่งใหม่ของบริษัท
โดยบริษัท ทรู ซีเจ ครีเอชั่นส์ จำกัด จะดำเนินกิจการผลิตละคร ละครชุด ซีรีย์ รายการเกมส์โชว์ และรายการทีวีต่างๆ มีทุนจดทะเบียน 1,000,000 บาท โดย TVG ถือหุ้นสามัญ 4,700 หุ้น มูลค่าที่ตราไว้หุ้นละ 100 บาท, บริษัท ซีเอช โฮลดิ้งส์ ลิมิเต็ด (CH) ถือหุ้นสามัญ 4,900 หุ้น มูลค่าที่ตราไว้หุ้นละ 100 บาทและ CNP ถือหุ้นบุริมสิทธิ 400 หุ้น มูลค่าที่ตราไว้หุ้นละ 100 บาท